Estatística. A materia viva e os seres vivos

- Estatística. A materia viva e os seres vivos
- 1. Introdución
  - 1.1. Descrición da unidade didáctica
  - 1.2 Coñecementos previos
  - 1.3 Obxectivos didácticos
- 2. Secuencia de contidos e actividades
  - 2.1 Estatística: recollida e presentación de datos
    - 2.1.1 Conceptos básicos
    - 2.1.2 Formas de representación
    - 2.1.3 Representación de puntos no plano
  - 2.2 A vida e os seres vivos
    - 2.2.1 A materia viva: composición e funcionamento
    - 2.2.2 Organización celular
    - 2.2.3 Características dos seres vivos: as funcións vitais
    - 2.2.4 Clasificación dos seres vivos: os cinco reinos
    - 2.2.5 O reino Plantas
    - 2.2.6 O reino Animais
    - 2.2.7 Unha cousa importante para conservar: a biodiversidade
- 3. Resumo de contidos
- 4. Actividades complementarias
- 5. Exercicios de autuavaliación
- 6 - Solucionarios
  - 6.1 Solucións das actividades propostas
  - 6.2 Solucións das actividades complementarias
  - 6.3 Solucións dos exercicios de autoavaliación
- 7- Glosario
- 8 - Bibliografía
- 9. Documentación para imprimir

« Anterior | Seguinte »

# 2.2.4 Clasificación dos seres vivos: os cinco reinos

A grande variedade de seres vivos fai necesario identificalos, ordenalos e agrupalos. Estes tres procesos permiten establecer unha clasificación, cuxos criterios variaron na historia. Hoxe emprégase un sistema de clasificación que agrupa aos organismos en cinco reinos.

Os cinco reinos

  Moneras: que abrangue os organismos procariotas. Protoctistas: formado por algas e protozoos. Fungos: constituído por fungos e lévedos. Plantas. Animais. |

Para incluír un organismo nun reino determinado téñense en conta os criterios seguintes:

  Reinos | Tipo de nutrición | Organización celular | Tipo de célula | Presenza de tecidos
  Moneras | Autótrofa / heterótrofa | Unicelular | Procariota | Sen tecidos
  Protoctistas | Autótrofa / heterótrofa | Unicelular / pluricelular | Eucariota | Sen tecidos
  Fungos | Heterótrofa | Pluricelular | Eucariota | Sen tecidos
  Plantas | Autótrofa | Pluricelular | Eucariota | Con tecidos
  Animais | Heterótrofa | Pluricelular | Eucariota | Con tecidos

- Reino Moneras: está constituído polas bacterias. Algúns destes organismos son patóxenos, é dicir, causan doenzas, pero outros, a maioría, son beneficiosos.

As bacterias son moi pequenas, teñen un tamaño inferior a 10 microns (1 micron é a milésima parte dun milímetro). Nun milímetro, xa que logo, caben aliñadas entre cen e mil bacterias.

- Reino Protoctistas: inclúe dous grupos de organismos perfectamente diferenciados, os protozoos e as algas.

- Protozoos: son organismos unicelulares, heterótrofos. Algúns viven libres e outros son parasitos.

  Tripanosomas | Plasmodium | Pamanecio

- Algas: son organismos acuáticos, unicelulares ou pluricelulares. Teñen pigmentos que lles permiten realizar a fotosíntese. Non se consideran plantas porque as algas pluricelulares non teñen tecidos.

  Caulerpa | Volvox | Alga vermella

- Reino Fungos: está constituído por organismos moi variados que teñen en común que son heterótrofos. Os fungos cumpren un papel moi importante na natureza, xa que contribúen a degradar a materia orgánica en descomposición: son organismos saprofitos.

Tamén hai fungos parasitos que viven ás expensas dun organismo vivo (planta ou animal) causándolle dano. Os antibióticos son substancias que se descubriron ao se produciren por algúns fungos.

  Amanita phalloides | Peziza | Saccharomyces

Actividades propostas

S22. Que criterios se utilizaron para a clasificación actual nos cinco reinos?

### Retroalimentación

O tipo de nutrición (autótrofa/heterótrofa), a organización celular (unicelular/pluricelular), o tipo de célula (procariota/eucariota) e a presenza/ausencia de tecidos.

S23. En que reino se inclúen os organismos que non presentan núcleo definido?

### Retroalimentación

No reino Moneras.

S24. Por que as algas non pertencen ao reino Plantas?

### Retroalimentación

Porque non presentan tecidos.

S25. En que reino incluiría un organismo unicelular autótrofo e con núcleo definido? Que tipo de ser vivo podería ser? Presentaría tecidos?

### Retroalimentación

No reino Protoctistas. Unha alga. Non, os tecidos son agrupacións de células.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »